Românii vor avea posibilitatea să efectueze apeluri internaţionale pentru 1 eurocent pe minut, prin intermediul cartelelor SIM preplătite ale Lycamobile.

Circa 6-8 milioane de români trăiesc în afara ţării, între care 3,4 milioane în celelalte 17 ţări din reţeaua Lycamobile, se arată într-un comunicat al companiei, care citează date ale guvernului României.

În Marea Britanie, autorităţile de la Londra estimează numărul românilor la 130.000.

Interesul consumatorilor pentru servicii mobile preplătite este în mod tradiţional foarte puternic în România. În ţară există 12,9 milioane de utilizatori de cartele preplătite, comparativ cu 9,4 milioane de utilizatori de servicii prin abonamente.

Potrivit datelor Autorităţii Naţionale pentru Administrare şi Reglementare în Comunicaţii, majoritatea apelurilor mobile din România sunt efectuate de utilizatori ai unor cartele preplătite (54%), iar rata de penetrare a serviciilor mobile în România era de 111%, în iunie 2014, se menţionează în comunicat.

Fondată pentru a conecta prieteni şi familii din întreaga lume, Lycamobile a crescut rapid, pentru a deservi 12 milioane de clienţi la nivel mondial, inclusiv din Marea Britanie, Statele Unite şi Australia.

"Cu o cerere atât de ridicată pentru servicii preplătite, România a fost pasul natural pentru extinderea noastră internaţională. Lansarea pe această piaţă ne consolidează oferta în Europa şi ne permite să ajutăm milioane de oameni să beneficieze de apeluri internaţionale ieftine. Este prima noastră piaţă nouă în 2015, dar avem o serie de anunţuri pentru acest an, intenţionând să ne extindem baza de utilizatori cu 25%, a declarat preşedintele Lycamobile, Subaskaran Allirajah.

Lycamobile oferă servicii de date şi voce unor 12 milioane de clienţi din 18 ţări. În prezent, compania îşi extinde activităţile pentru a oferi o gamă largă de servicii financiare şi de călătorie, prin intermediul Lycamoney şi Lycafly.

Fondată în 2006, Lycamobile a avut în 2014 o cifră de afaceri de 1,5 miliarde de euro.

Lycamobile este prezentă în Australia, Austria, Belgia, Danemarca, Franţa, Germania, Irlanda, Italia, Olanda, Norvegia, Polonia, Portugalia, România, Spania, Suedia, Elveţia, Marea Britanie şi SUA.